**Toyota Mirai** (jap. "tulevaisuus") on Toyotan FCV-konseptimallin pohjalta kehittelemä vetyhybriditekniikalla toimiva henkilöauto, ja yksi maailman ensimmäisistä sarjatuotantoisista vetyhybrideistä. Ensimmäinen oli Hyundai ix35 Fuel Cell. Mirai esiteltiin joulukuussa 2014 Los Angelesin autonäyttelyssä ja se tulee myyntiin Japanissa huhtikuussa 2015, myöhemmin myös Euroopassa ja Yhdysvalloissa. Auton toimintamatka yhdellä tankkauksella on noin 500 kilometriä ja hinta 7 miljoonaa jeniä, eli noin 50 000 euroa.

Tekniikka
---------

Auto perustuu vetyhybriditekniikkaan eli on sarjahybridi, jossa sähkö tuotetaan vedyllä. Mirai on lisäksi täyshybridi, eli polttokenno ei ole jatkuvasti käytössä vaan on pienen kuormituksen aikana, silloin kun lisäsähköä ei tarvita, sammutettuna. Auto hyödyntää TFCS (Toyota Fuel Cell System) -tekniikkaa. Tämä autossa käytettävä polttokenno tuottaa 114 kilowatin eli 155 hevosvoiman tehon, ja teho on riittävä tuottamaan varasähköä talolle. Autoon saakin lisävarusteena ulkoisen virtayksikön, johon auton voi kytkeä sähkökatkoksen aikana ja tuottaa polttokennolla asuntoon sähköä. Autoon tankataan vetyä, joka ilmanottoaukkojen kautta tulevan ilman hapen kanssa tuottaa sähköä kemiallisella reaktiolla polttokennostossa ja muodostaa vettä, joka poistuu pakoputken kautta.Polttokennon tuottama sähkö johdetaan akkuun ja moottoriin.

Vetytekniikan yleistyminen
--------------------------

Esiteltyään Mirain Toyota vapautti 5680 vetytekniikkaan liittyvää patenttia vapaaseen käyttöön. Näistä 1 970 koskee polttokennoja, 3 350 kennojen ohjelmistoja ja 290 autojen vetytankkeja. Lisäksi vapautettiin 70 vedyn tankkausasemien patenttia. Toyota kuitenkin edellyttää patentteja käyttöönottavilta yrityksiltä sopimuksen, jossa varmistetaan patenttien käyttötarkoitus. Patentit ovat käytettävissä vuoden 2020 loppuun asti.

Muotoilu
--------

Toyota FCV -konseptiauto
Auto on neliovinen sedan, jonka ilmettä hallitsevat suuret ilmanottoaukot auton keulassa. Niiden reunalla sijaitsevat auton päiväajovalot. Auton värivaihtoehdot ovat sininen, valkoinen, harmaa ja musta.

Myynti ja valmistus
-------------------

Toyota luovutti ensimmäisen Mirain Japanin pääministerille Shinzo Abelle, ja 19. päivään tammikuuta 2015 mennessä autosta oli tullut 1 500 tilausta, joista 60 % Japanin viranomaisilta. Tämä ylittää huomattavasti Toyotan Miraille asettaman 400 auton kuukausitavoitteen.

Auton myynti on ollut niin paljon Toyotan arviota suurempi, että Toyota on joutunut kasvattamaan tuotantomäärää. Tästä huolimatta nykyisellä tahdilla osa jo nyt auton ostaneista saa Mirainsa vasta vuoden 2016 lopulla. 

Toyota on ilmoittanut tavoitteekseen rakentaa 2000 Miraita vuonna 2016 ja 3000 vuonna 2017. Tokion kaupunki aikoo tukea vetyautojen yleistymistä noin 330 miljoonalla eurolla ja rakentaa 35 vetyautoille sopivaa tankkausasemaa.

Maailmanlaajuisesti Miraita myytiin 5300 kappaletta vuonna 2017, joista 2900 myytiin yhdysvaltoihin, 2100 Japaniin ja 200 Eurooppaan.

Lähteet
-------

1. ↑  Ensimmäinen sarjavalmisteinen vetyauto Woikoski Oy:n käyttöön *koneviesti.fi*.  Arkistoitu 2.4.2015. Viitattu 14.3.2015.
2. 1 2  Toyotalta harvinainen uutuus: Myydään ensi vuonna vain 100 kappaletta *iltasanomat.fi*.  Arkistoitu 29.12.2014. Viitattu 18.1.2015.
3. ↑  Los Angelesin autonäyttely alkaa - tässä ovat kiinnostavimmat! *iltasanomat.fi*.  Arkistoitu 19.1.2015. Viitattu 19.1.2015.
4. ↑  Toyotan polttokennoauto tuotantoon tänä vuonna - hintaakin jo hahmotellaan! *iltasanomat.fi*.  Arkistoitu 18.1.2015. Viitattu 18.1.2015.
5. ↑  Toyota Mirai – ensi vuonna myyntiin tuleva polttokennoauto *tekniikanmaailma.fi*. Viitattu 18.1.2015.
6. ↑  Powering the future - Hydrogen fuel cell vehicles could change mobility forever *toyota-global.com*.  (englanniksi)
7. 1 2  The Toyota FCV - A turning point from the inside out *Toyota.com*. Viitattu 19.1.2015.  (englanniksi)
8. ↑
9. ↑  Ensimmäinen Toyotan polttokennoauto pääministerille *tekniikanmaailma.fi*. Viitattu 19.1.2015.
10. ↑  Toyotalle syntyi ongelma Mirai-polttokennoauton kanssa *tekniikanmaailma.fi*.
11. ↑  Japanissa vetyautobuumi, USA rakastui uudelleen katumaastureihin *hs.fi*.  Arkistoitu 23.1.2015. Viitattu 25.1.2014.
12. ↑  Toyota (2018-02-02). "Toyota sells 1.52 million electrified vehicles in 2017, three years ahead of 2020 target". Press release.. Retrieved 2018-02-02.

Aiheesta muualla
----------------

* Kuvia tai muita tiedostoja aiheesta **Toyota Mirai** Wikimedia Commonsissa

* Toyota.com (englanniksi)